Keld Albrechtsen (EL), 2003-04-30:
Jeg vil gerne takke de partier, som har været med til at skabe en debat om nogle af elementerne i det her forslag.
Det er rigtigt, som det er blevet sagt, at det her forslag er af overordnet art og egentlig også er en slags modspil til det forslag om en investeringsplan, som ministeren har fremsat, hvor der jo også ligger et katalog af forskellige ting, som der nu skal forhandles om.
Der synes jeg, det er interessant at konstatere i den her debat, at hr. Homann ligefrem mente, at nogle af elementerne i forslaget var fremragende - den bemærkning vil jeg gerne sige tak for - men hvor der også fra bl.a. Kristeligt Folkepartis, Det Radikale Venstres og Socialdemokratiets side har været en positiv indfaldsvinkel til at gå ind i en diskussion og påvirke de forhandlinger, der nu skal foregå.
Det synes jeg er en god optakt, når vi nu får at vide, at ministeren vil indbyde partierne.
Jeg lagde mærke til, at hr. Poul Fischer mente - og det kan man jo også godt argumentere for på baggrund af debatten - at man måske kan nå længere ved at opdele forslaget i de enkelte elementer.
Men vi har også gerne villet pege på en sammenhæng og en vision og få en debat om det.
Jeg vil gerne give den melding, at jeg da godt har hørt, at der i hvert fald er ét element i forslaget, som der ikke er nogen mulighed for at få vedtaget.
Det er det med regionalbanen til Køge.
Det kunne jeg høre på meldingerne at vi ikke får gennemført, mens jeg derimod fornemmede, at der på andre områder var meget positive signaler fra en række partier.
Det gælder nok først og fremmest det, som hr. Homann
også var inde på, nemlig mulighederne for at se på f.eks. sporvognsløsninger i de store byer.
Der vil vi så arbejde for, at der kan etableres et flertal for det i Folketinget eller laves en aftale med ministeren om det.
Det er jo et stærkt ønske i bl.a. en by som Århus, men jeg ved, at der også diskuteres sådanne løsninger i København, Odense og Aalborg, at man kan styrke den lokale skinnebårne trafik.
Om det så skal ende med, som ministeren antydede under den foregående debat, at man ligefrem bygger en metroring i København, kan vi have vores betænkeligheder ved simpelt hen på grund af udgiftens størrelse.
Derfor er det også medtaget her i forslaget, at der netop med henblik på at vurdere mulighederne i centrum af København bør laves undersøgelser af alternative modeller i forhold til den model, som ministeren også gav oplysning om at regeringen satte i gang, hvor vores kritik var, at den jo ensidigt fokuserer på én bestemt løsningsmodel, nemlig denne metrocityring, en meget, meget dyr løsning.
Så er det bare ikke medtaget på nuværende tidspunkt i ministerens investeringsoplæg.
Så følger det som en efterfølgende udgift, men også i den helt tunge milliardklasse.
Så jeg ved såmænd ikke, hvem der, når det kommer til stykket, er indstillet på at bruge flest milliarder.
Så vil jeg gerne medgive fru Gitte Lillelund Bech, at det er ganske vanskeligt for et parti med en størrelse som Enhedslistens at gennemføre meget detaljerede beregninger om, hvad sådanne forslag år for år vil koste.
Der har ministeren bedre muligheder for i kraft af embedsværket at kunne få lavet sådanne beregninger.
Men det er jo klart, at det forslag, vi har fremsat, og de to andre forslag, som vi har diskuteret, formentlig ville sluge de penge, der er i ministerens investeringsplan.
Det vil jeg ikke lægge skjul på.
Det er derfor, man ikke både kan bygge en masse motorveje og så gennemføre de forslag, som Enhedslisten har fremsat her.
Det er der ingen mystik i, og hvis det er det svar, fru Gitte Lillelund Bech efterlyser, jamen så er det jo indlysende.
Derfor kan jeg da godt forstå, at hvis man under debatten om udbygning af Motorring 3, som vi havde for en times tid siden, da har givet tilsagn om at bruge 2 mia. kr. til det, så er det klart, at man ikke kan bruge de samme 2 mia. kr. til nogle af de ting, som indgår i det her.
Det kan jeg sagtens forstå og sætte mig ind i.
Når man så, som jeg også indledte debatten med at sige, sidder med en regering, som har tømt statskassen og fjernet det økonomiske råderum og derfor ikke har flere penge til noget som helst, heller ikke til kollektiv trafik, så bliver det ganske vanskeligt at pege på noget som helst.
Det er jeg helt med på.
Men sådan er tingene jo fordelt i øjeblikket i Folketinget.
Vi vil ikke desto mindre fra Enhedslistens side møde frem til de forhandlinger, ministeren vil indbyde til, med et åbent sind.
Nu har ministeren så lidt en fornemmelse af, i hvilken retning Enhedslisten vil forsøge på at trække